सहकारिता विभाग द्वारा विकेन्द्रीकृत खरीद व्यवस्था में गेहूं की खरीद का भुगतान सीधे काश्तकार के खाते में करते हुए उसी दिन संबंधित काश्तकार को एसएमएस के माध्यम से जानकारी देने की व्यवस्था सुनिश्चित की है। सीधे खाते में भुगतान और एसएमएस से जानकारी का यह पहला पारदर्शी प्रयास है और 86 करोड़ 04 लाख रु. से अधिक के गेहूं की खरीद की जा चुकी है। अलवर केन्द्रीय सहकारी बैंक के माध्यम से भुगतान सुनिश्चित करवाया जा रहा है। इस वर्ष गेहूंं की खरीद के लिए एक अप्रेल से पंजीयन व 16 अप्रेल से खरीद आरंभ कर दी है। इसके लिए अलवर जिले की 7 क्रय-विक्रय सहकारी समितियों और 15 ग्राम सेवा सहकारी समितियों के 31 खरीद केन्द्र बनाए गए हैं। न्यूनतम समर्थन मूल्य पर गेहूं की विकेन्द्रीकृत खरीद व्यवस्था के तहत् 13 हजार 446 काश्तकारों ने पंजीयन करा लिया है। किसानों की सुविधा के लिए ग्राम सेवा सहकारी समितियों में भी खरीद केन्द्र स्थापित किए हैं। अब तक क्रय-विक्रय सहकारी समितियां स्तर पर ही खरीद केन्द्र होते रहे है। खरीद योजना के अनुसार जिले में काश्तकारों से पंजीयन फार्म भरवाकर आवश्यक जानकारी यथा काश्तकार का नाम , भूमि का विवरण , खरीद केन्द्र व उस पर गेहूं लाने का पखवाड़ा , बैंक खाता नंबर , मोबाइल नबंर आदि की जानकारी प्राप्त की जाती हैै। सभी खरीद केन्द्रों पर दो कम्यूटर ऑपरेटरों के माध्यम से हाथों-हाथ पंजीयन की सुविधा जारी है।